Tarybos sprendimas
1997 m. rugsėjo 22 d.
dėl tarpvalstybinio pavojingų atliekų gabenimo ir jų šalinimo kontrolės konvencijos (bazelio konvencijos) pakeitimo patvirtinimo bendrijos vardu, kaip nustatyta šalių konferencijos sprendime III/1
(97/640/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 130s straipsnio 1 dalį kartu su 228 straipsnio 2 dalies pirmu sakiniu ir 3 dalies pirma pastraipa,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi sprendimu 93/98/EEB [3] Bendrija patvirtino Konvenciją dėl tarpvalstybinio pavojingų atliekų gabenimo ir jų šalinimo kontrolės, žinomą kaip Bazelio konvencija, ir 1994 m. gegužės 7 d. tapo jos šalimi,
kadangi remdamasi 1995 m. birželio 22 d. Tarybos sprendimu, Komisija, Bendrijos vardu, dalyvavo derybose konsultuodamasi su valstybių narių atstovais Bazelio konvencijos Šalių konferencijos trečio susirinkimo kontekste, kuriomis buvo siekiama pakeisti Konvenciją pagal Šalių konferencijos sprendimą II/12;
kadangi pagal šį sprendimą pavojingų laidojimui skirtų atliekų eksportas iš OECD valstybių į šiai organizacijai nepriklausančias valstybes, turėjo būti nedelsiant uždraustas, o utilizavimui skirtų pavojingų atliekų eksportas turėjo būti palaipsniui nutrauktas iki 1997 m. gruodžio 31 d. ir nuo tos dienos uždraustas;
kadangi derybų rezultate 1995 m. rugsėjo 22 d. Šalių konferencija priėmė sprendimą III/1, įtraukdama į konvenciją naują preambulės 7 bis pastraipą, naują 4A straipsnį ir naują VII priedą;
kadangi sprendimu III/1 siekiama tučtuojau uždrausti pavojingų laidojimui skirtų atliekų, eksportą iš VII priede išvardytų valstybių į jame neišvardytas valstybes ir palaipsniui, iki 1997 m. gruodžio 31 d., nutraukti ir nuo tos dienos uždrausti pavojingų atliekų, kurias numatyta utilizuoti eksportą iš VII priede išvardytų valstybių į jame neišvardytas valstybes;
kadangi Bendrijos teisės aktai dėl atliekų vežimo buvo atitinkamai pakeisti 1997 m. sausio 20 d. Tarybos reglamentu (EB) Nr. 120/97, pakeitusiu reglamentą (EEB) Nr. 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės [4];kadangi pagal konvencijos 17 straipsnį Bazelio konvencijos pakeitimą galima ratifikuoti, prisijungti prie jo, jį oficialiai patvirtinti arba priimti; kadangi pakeitimas tarp Šalių įsigalios 90-ąją dieną nuo to, kai jo ratifikavimo, prisijungimo, oficialaus patvirtinimo ar priėmimo raštus depozitaras bus gavęs mažiausiai iš trijų ketvirtadalių privalomumą pakeitimui išreiškusių šalių,
PRIĖMĖ ŠĮ SPRENDIMĄ:
1 straipsnis
Šiuo sprendimu Bendrijos vardu patvirtinamas konvencijos dėl tarpvalstybinio pavojingų atliekų gabenimo ir jų šalinimo kontrolės pakeitimas, kaip nustatyta šalių konferencijos Sprendime III/1, priimtame 1995 m. rugsėjo 22 d..
Pakeitimo tekstas pridedamas prie šio sprendimo.
2 straipsnis
Tarybos pirmininkui suteikiamos galios paskirti asmenį(-is), įgaliotą Bendrijos vardu Jungtinių Tautų Generaliniam Sekretoriui deponuoti prisijungimo raštus, kaip numatyta konvencijos 17 straipsnyje.
3 straipsnis
Šis sprendimas skelbiamas Europos Bendrijų oficialiajame leidinyje.
Priimta Briuselyje, 1997 m. rugsėjo 22 d.